

An Scéim um Thionscnaimh Chónaitheachta Idirnáisiúnta

2025

Treoirlínte d’Iarratasóirí

**Spriocdháta: 5.30 p.m. (am na hÉireann), Déardaoin, an 3 Aibreán 2025**

|  |
| --- |
| **Iarratasóirí faoi mhíchumas**Déanann an Chomhairle Ealaíon gach iarracht freastal réasúnta a dhéanamh ar dhaoine faoi mhíchumas chun úsáid a bhaint as ár seirbhísí. Má tá tú faoi mhíchumas agus má theastaíonn cúnamh uait le d’iarratas a chur isteach, déan teagmháil linn a luaithe is féidir roimh an spriocam.Teagmhálaí: An tOifigeach Rochtana do Dhaoine faoi MhíchumasGuthán: 01 618 0200 nó 01 618 0243Ríomhphost: access@artscouncil.ie |

**CLÁR**

[Cabhair a fháil maidir le d’iarratas 3](#_Toc187145833)

[Pointí tábhachtacha nach mór cuimhneamh orthu 4](#_Toc187145834)

[1. Maidir leis an Scéim um Thionscnaimh Chónaitheachta Idirnáisiúnta 5](#_Toc187145835)

[1.1 Cuspóirí agus tosaíochtaí na scéime 5](#_Toc187145836)

[1.2 Cé atá i dteideal iarratas a dhéanamh? 6](#_Toc187145837)

[1.3 Cé hé nó hí an t-iarratasóir? 7](#_Toc187145838)

[1.4 Cé nach bhfuil i dteideal iarratas a dhéanamh? 7](#_Toc187145839)

[1.5 Cad ar féidir leat iarratas a dhéanamh ina leith? 7](#_Toc187145840)

[1.6 Cad nach féidir leat iarratas a dhéanamh air? 10](#_Toc187145841)

[1.7 Cén t-ábhar tacaíochta nach mór duit a chur isteach le d’iarratas? 10](#_Toc187145842)

[1.8 Incháilitheacht 12](#_Toc187145843)

[2. An bealach chun d’iarratas a dhéanamh 14](#_Toc187145844)

[2.1 Cláraigh le Seirbhísí ar Líne na Comhairle Ealaíon 14](#_Toc187145845)

[2.2 Líon isteach an fhoirm iarratais 15](#_Toc187145846)

[2.3 Ullmhaigh aon ábhar tacaíochta atá riachtanach don iarratas 15](#_Toc187145847)

[2.4 Iarratas a dhéanamh ar líne 17](#_Toc187145848)

[3. An chaoi a ndéanaimid measúnú ar d’iarratas 19](#_Toc187145849)

[3.1 Forbhreathnú 19](#_Toc187145850)

[3.2 An próiseas measúnaithe 19](#_Toc187145851)

[3.3 Critéir chun iarratais a mheasúnú 19](#_Toc187145852)

[3.4 Painéil phiaraí 20](#_Toc187145853)

[3.5 Próiseas Scórála 20](#_Toc187145854)

[3.6 Dearbhú leasa 20](#_Toc187145855)

[3.7 Toradh na n-iarratas 21](#_Toc187145856)

[3.8 Achomhairc 22](#_Toc187145857)

# Cabhair a fháil maidir le d’iarratas

Má tá ceisteanna agat faoi shuíomh gréasáin na Seirbhísí ar Líne a úsáid, tabhair cuairt ar rannán na gCeisteanna Coitianta ar ár suíomh gréasáin: <http://www.artscouncil.ie/ga/Teigh-i-dteagmhail-linn/FAQS/Seirbhisi-ar-line/Seirbhisi-ar-line/>

Má tá ceist theicniúil agat faoin bpróiseas iarratais ar líne agus nach bhfuil freagra ar do cheist i rannán na gCeisteanna Coitianta, is féidir leat ríomhphost a sheoladh chuig onlineservices@artscouncil.ie, nó glaoch ar an gComhairle Ealaíon ar

* **01 618 0200**
* **01 618 0243**

Má bhíonn ceist agat faoi d’iarratas nach mbaineann le cúrsaí teicniúla, ba cheart duit teagmháil a dhéanamh leis an bhfoireann ealaíon a bhfuil iarratas ar mhaoiniú á chur faoina mbráid agat ar ríomhphost nó ar an bhfón ocht **n‑uaire is ceathracha ar a laghad** roimh an spriocdháta fógartha. <http://www.artscouncil.ie/ga/Teigh-i-dteagmhail-linn/Liostai-den-bhfoireann-agus-de-chomhairleoiri/>

Chun féachaint ar ár dtreoir YouTube maidir le hiarratas a dhéanamh, téigh chuig:

<https://youtube/artscouncildemos>

# Pointí tábhachtacha nach mór cuimhneamh orthu

D’fhonn iarratas a dhéanamh, **ní mór** duit a bheith cláraithe le haghaidh cuntas Sheirbhísí Ar Líne na Comhairle Ealaíon (OLS). Mura bhfuil ceann agat, is féidir leat clárú le ceann a fháil [anseo](https://onlineservices.artscouncil.ie/register.aspx?&lang=gd-ge). Tabhair faoi deara go bhféadfadh sé suas le **cúig lá oibre** a thógáil sular féidir úsáideoir nua a chlárú ar OLS, mar sin tabhair go leor ama duit féin é seo a dhéanamh sula mbeidh an spiocdháta buailte leat.

Molaimid go láidir duit an cháipéis seo a léamh go cúramach sula dtosaíonn tú ar an bpróiseas chun d’iarratas a dhéanamh.

Molaimid go láidir duit freisin tosú ar an bpróiseas go luath agus **neart ama** a fhágáil chun d’iarratas a dhéanamh.

Molaimid go mbeadh sé mar aidhm agat d’iarratas a uaslódáil **daichead a hocht uair an chloig** **ar a laghad** roimh an spriocdháta fógartha. Ar an gcaoi sin, bheadh am agat dul i dteagmháil linn má bhíonn aon fhadhbanna teicniúla agat agus bheimis in ann cuidiú leat.

Tabhair faoi deara, de bharr an lín mhóir iarrthóirí a úsáideann an córas ar líne lá an spriocdháta, nach féidir linn a dheimhniú go mbeimid in ann aon fhadhbanna teicniúla a bheadh agat a réiteach, sa chás go dtéann tú i dteagmháil linn **i ndiaidh a 2.00 p.m. lá an spriocdháta**.

Léigh an seicliosta seo a leanas go cúramach:

|  |  |
| --- | --- |
| [ ]  | Tá na treoirlíne seo léite agam agus tuigim iad. |
| [ ]  | Sa chás go raibh fadhb agam, chuaigh mé i dteagmháil leis an gComhairle Ealaíon chun cúnamh a fháil, i bhfad roimh an spriocdháta. |
| [ ]  | Tá gach cuid den fhoirm iarratais a bhaineann le m’iarratas comhlánaithe agam. |
| [ ]  | Tá gach ábhar tacaíochta atá riachtanach ullmhaithe agam, mar a shonraítear sna treoirlínte seo, agus tá siad sin réidh le huaslódáil agam.  |
| [ ]  | D’iarr mé ar dhuine éigin eile m’iarratas a sheiceáil chun a chinntiú nach bhfuil aon earráidí ann agus nach bhfuil aon rud ar iarraidh. |

# 1. Maidir leis an Scéim um Thionscnaimh Chónaitheachta Idirnáisiúnta

* 1. **Cuspóirí agus tosaíochtaí na scéime**

Is é feidhm na scéime seo ná tacú le heagraíochtaí ealaíon i seachadadh tionscnamh cónaitheachta agus deiseanna a chruthú le haghaidh aistriú agus comhoibriú trasnáisiúnta i ngach foirm ealaíon. Is é aidhm na scéime scéimeanna cónaitheachta éagsúla atá bainteach le comhpháirtíochtaí le heagraíochtaí atá lonnaithe thar lear a éascú, rud lena gcruthaítear creat tacúil don tsoghluaisteacht idirnáisiúnta agus d’fhorbairt ghairmiúil ealaíontóirí agus cleachtóirí ealaíon.

Tabharfar tús áite d’iarratais a léiríonn na rudaí seo a leanas:

Soiléire an chláir chónaitheachta molta i dtéarmaí: aidhmeanna ealaíonta, indéantacht agus creata comhoibríocha.

Ardchaighdeán na dtacaíochtaí agus na ndeiseanna a ofráiltear d’ealaíontóirí agus/nó do chleachtóirí ealaíon

Ardleibhéal rannpháirtíochta cómhalairt agus leibhéal infheistíochta cothrom idir na comhpháirtithe

An comhleanúnachas idir na gníomhaíochtaí ealaíonta molta agus na hacmhainní atá ar fáil don chónaitheacht.

Ní éilítear go seachadtar gníomhaíochtaí ealaíne os comhair an phobail faoi na tionscnaimh chónaitheachta; mar sin féin, i dtreoir le tosaíochtaí Saothar Ealaíne Iontach a Tháirgeadh, is buntáiste sa bhreis a bheadh ann don iarratas, i gcomhthéacs iomaíoch na scéime, gnéithe in dtéitear i ngleic leis an bpobal a chur san áireamh.

Tá straitéis deich mbliana na Comhairle Ealaíon (2016–25), *Saothar Ealaíne Iontach a Tháirgeadh,* atá le fáil anseo: <http://www.artscouncil.ie/ga/straiteis-na-comhairle-ealaion/> mar bhonn eolais faoi gach dámhachtain agus gach scéim.

Tá [Beartas & Straitéis na Comhairle Ealaíon um Chomhionannas, Cearta an Duine agus Éagsúlacht](http://www.artscouncil.ie/uploadedFiles/EHRD%20policy%20Irish%20version%20Final.pdf) agus ár mbeartas ar [Luach Saothair don Ealaíontóir](http://www.artscouncil.ie/uploadedFiles/Main_Site/Content/About_Us/Paying%20the%20Artist%20%28Single%20Page%20-%20GA%29.pdf) mar bhonn eolais faoi gach dámhachtain agus gach scéim chomh maith.

**Faisnéis Bhreise**

Caithfidh tréimhse seacht lá ar a laghad a bheith i gceist le cláir chónaitheachta

Ní féidir tréimhse níos faide ná sé mhí a bheith i gceist le cónaitheachtaí ar leith mar chuid de chlár.

Tá cónaitheachtaí cianda incháilithe don scéim. D’fhéadfadh ealaíontóirí ag bunú struchtúir chomhoibrithe nach n-éilíonn orthu a bheith ar láthair na heagraíochta óstaí a bheith i gceist leis seo.

D'fhéadfadh gluaiseacht isteach agus gluaiseacht amach araon a bheith mar ghnéithe i gcláir chónaitheachta.

* 1. **Cé atá i dteideal iarratas a dhéanamh?**

Tá an scéim oscailte dóibh siúd in eagraíochtaí atá ag obair i ngach foirm agus cleachtas ealaíne. Le bheith incháilithe iarratas a dhéanamh, ní mór d’eagraíocht a bheith lonnaithe i bPoblacht na hÉireann agus a bheith inniúil baint ghníomhach le heagraíocht comhpháirteach amháin eile ar a laghad a léiriú.

Ní féidir le heagraíochtaí ach iarratas amháin a leagan isteach mar phríomhiarratasóir san aon bhliain amháin.

Is féidir le hiarratasóir baint díreach a bheith acu le tionscnaimh chónaitheachta a ndearna eagraíochtaí Éireannacha eile atá ag obair le comhpháirtithe thar lear iarratas dóibh. Sna cásanna sin, ní fhéadfaidh dúbailt cuspóra nó gníomhaíochta a bheith i measc na n-iarratas – e.g. féadfaidh féile náisiúnta iarratas a dhéanamh ar thionscnamh a bhfuil baint aige le hionad ealaíon náisiúnta, agus ansin féadfaidh an t-ionad ealaíon céanna iarratas eile a dhéanamh le haghaidh costas a bhaineann le tionscnamh iomlán difriúil a bhfuil baint aige le comhpháirtithe eile thar lear.

|  |
| --- |
| Mar chuid dá [Beartas Comhionannais, Éagsúlachta agus Ionchuimsitheachta](https://www.artscouncil.ie/uploadedFiles/EHRD%20Policy%20English%20version%20Final.pdf), tá an Chomhairle Ealaíon tiomanta do **chomhionannas rochtana, deiseanna agus torthaí** a chur ar fáil do gach iarratasóir féideartha beag beann ar * Aois
* Stádas sibhialta nó teaghlaigh
* Míchumas
* Inscne
* Ballraíocht den Lucht Siúil
* Cine
* Reiligiún
* Claonadh gnéis
* Cúlra socheacnamaíoch.

Sa scéim maoinithe seo, cuireann an Chomhairle Ealaíon fáilte ar leith roimh iarratais ó gach cuid de shochaí na hÉireann, lena n-áirítear aon cheann de na tréithe a luaitear thuas ach gan a bheith teoranta dóibh sin amháin agus/nó tionscnaimh a chuireann deiseanna nó torthaí cothroma ar fáil dóibh siúd atá bainteach leo. |

* 1. **Cé hé nó hí an t-iarratasóir?**

Is é an t-iarratasóir an eagraíocht a gheobhaidh aon mhaoiniú a bheidh á thairiscint agus a bheidh freagrach as téarmaí agus coinníollacha an mhaoinithe sin a ghlacadh.

Ní íocfar aon mhaoiniú a thairgfear ach isteach i gcuntas bainc atá á shealbhú in ainm na heagraíochta atá i mbun iarratais.

Ní mór go mbeadh na cáipéisí go léir a chuirfear ar fáil in ainm na heagraíochta atá i mbun iarratais – e.g. má dhéanann tú iarratas chuig an gComhairle Ealaíon ar mhaoiniú faoin ainm Ionad Ealaíon Bhaile Formaid, ní mór go mbeadh gach cáipéis, lena n-áirítear sonraí bainc agus sonraí cánach, san ainm sin.

* 1. **Cé nach bhfuil i dteideal iarratas a dhéanamh?**

Cinnfear go bhfuil iarratais ó na hiarratasóirí seo a leanas neamh-incháilithe:

Eagraíochtaí nach bhfuil lonnaithe i bPoblacht na hÉireann

Eagraíochtaí nach eagraíochtaí ealaíne iad

Eagraíochtaí nach bhfuil cuntas teiste orthu

Iarratasóirí aonair

* 1. **Cad ar féidir leat iarratas a dhéanamh ina leith?**

|  |  |
| --- | --- |
| Is é an t‑uasmhéid a dhámhtar as gach iarratas rathúil:    |  **€50,000**  |

Is í béim na scéime ná eagraíochtaí ealaíon a chumasú creataí comhoibríocha a thosú nó a dhaingniú le comhpháirtithe thar lear. Cé nach mór do na creataí seo a bheith dírithe go heisiach ar thionscnaimh chónaitheachta a sheachadadh a ghabhfaidh chun tairbhe ealaíontóirí agus an phobail, fágann na cineálacha tograí go mbeifear in ann freagairt go solúbtha do riachtanais ar leith gach comhpháirtíochta, foirme ealaíne agus spriocanna ealaíonta.

Feadfaidh na nithe seo a leanas a bheith san áireamh sna costais incháilithe faoin scéim, ach ní hiad amháin atá incháilithe:

Gluaiseacht ealaíontóirí idir tíortha (e.g. taisteal, lóistín, cothabháil, etc.)

Táillí na n-ealaíontóirí

Costais riaracháin ghaolmhara

Brandáil agus margaíocht le haghaidh tionscnaimh mhaoinithe

Forbairt agus taighde ealaíonta

Taighde agus malartú criticiúil

Foilseacháin agus aistriúcháin

Oiliúint ghairmiúil

Rannpháirtíocht lucht féachana/éisteachta, ar nós imeachtaí, cainteanna agus ranganna rannpháirteacha etc.

|  |
| --- |
| **Costais rochtana d’ealaíontóirí nó rannpháirtithe[[1]](#footnote-1) faoi mhíchumas** Táimid tiomanta dár scéimeanna maoinithe agus an obair a mhaoinímid a dhéanamh inrochtana do chách. Chun an sprioc sin a bhaint amach, cuirimid tacaíochtaí airgeadais ar fáil chun bacainní a bhaint d’ealaíontóirí agus do rannpháirtithe faoi mhíchumas. Costais rochtana do dhaoine faoi mhíchumas a thugtar orthu seo.Glacaimid an cur síos ar mhíchumas ó Choinbhinsiún na Náisiún Aontaithe ar Chearta Daoine faoi Mhíchumas, mar aon le reachtaíocht agus cásdlí na hÉireann. Cuimsímid gach duine faoi mhíchumas go forleathan. Mar shampla, daoine ar a bhfuil lagú fisiciúil, leighis, cognaíoch, intleachtúil, foghlama, mothúchánach, nó céadfach.Is ann do dhá chineál costas rochtana do dhaoine faoi mhíchumas a d’fhéadfadh a bheith ort a bhreithniú le haghaidh d’iarratais: costais rochtana phearsanta do dhaoine faoi mhíchumas agus costais rochtana lucht féachana do dhaoine faoi mhíchumas.Cuireann an Chomhairle Ealaíon maoiniú ar leith ar fáil i gcás costais rochtana phearsanta do dhaoine faoi mhíchumas anuas ar do chroí-bhuiséad. Ní mór duit costais rochtana lucht féachana do dhaoine faoi mhíchumas a mhaoiniú ó thaobh istigh de do chroí-bhuiséad. **1. Costais Rochtana Phearsanta do Dhaoine faoi Mhíchumas**Ba cheart go gcuideodh na tacaíochtaí seo leat bacainní a bhaint d’ealaíontóirí nó do rannpháirtithe faoi mhíchumas a bhfuil do thogra á sheachadadh acu. Mar shampla:TusaNa príomhealaíontóirí, daoine aonair, grúpaí nó eagraíochtaí a bhfuil baint acu le do thogra * Comhpháirtithe, meantóirí nó comhoibrithe
* Foireann léiriúcháin
* Príomhfhoireann nó príomhphearsanra riaracháin.

Seo a leanas samplaí de thacaíochtaí, ach gan bheith teoranta dóibh:* Ateangaire Theanga Chomharthaíochta na hÉireann do rannpháirtí nó do rannpháirtithe
* Seirbhísí oibrí tacaíochta rochtana.
* Am breise cleachtaidh nó sa stiúideo.

**Tabhair faoi deara:** Is féidir cur isteach ar na costais seo anuas ar an uasmhéid atá ar fáil don dámhachtain.**2. Costais rochtana lucht féachana do dhaoine faoi mhíchumas**Is costais iad seo a bhaineann le do chuid oibre a dhéanamh insroichte do dhaoine faoi mhíchumas. Táimid ag iarraidh a chinntiú go mbainfidh tuilleadh daoine sásamh as eispéiris ealaíon ar ardchaighdeán agus gur féidir le gach duine rochtain a fháil ar, agus sásamh a bhaint as an obair a mhaoinímid. Ba cheart rochtain do dhaoine den lucht féachana faoi mhíchumas a mheas mar ghnáthchuid de do chuid oibre.Samplaí de thacaíochtaí chun do chuid oibre a dhéanamh insroichte do do lucht féachana is ea:* Ateangaire TCÉ le haghaidh d’imeacht nó le haghaidh do thaibhithe
* Seirbhís tráchtaireachta fuaime a úsáid
* Do shuíomh gréasáin a chur in oiriúint do léitheoirí scáileáin
* Ábhair thaispeántais a chruthú i bhformáidí eile amhail Braille nó fuaim.

**Nóta:** ní chuireann an Chomhairle Ealaíon maoiniú breise ar fáil do na costais sin i láthair na huaire. Ní mór duit na costais sin a chur san áireamh i do chroí-bhuiséad iarratais.**Conas iarratas a dhéanamh ar chostais rochtana do dhaoine faoi mhíchumas**Má chuireann tú costais rochtana do dhaoine faoi mhíchumas san áireamh i do thogra, ní mór duit cáipéis a uaslódáil freisin ina liostaítear na costais sin i dteannta na n‑ábhar tacaíochta. Tá teimpléad roghnach ar fáil ar leathanach na dTeimpléad Íocaíochtaí ar shuíomh gréasáin na Comhairle Ealaíon. Ní mór duit na costais a léiriú in dhá líne ar leithligh de d’fhoirm iarratais freisin:* Líne do chostais rochtana phearsanta do dhaoine faoi mhíchumas
* Líne do chostais rochtana lucht féachana do dhaoine faoi mhíchumas

**Tabhair faoi deara:** is cuma má úsáideann tú do cháipéis féin nó teimpléad na Comhairle Ealaíon, ní mór an dá chineál costas rochtana do dhaoine faoi mhíchumas a thaispeáint ar leithligh.**Cad a tharlóidh má tá an maoiniú a thairgtear dom níos lú ná an méid a d'iarr mé?**Má thairgtear maoiniú duit atá níos lú ná an méid a d'iarr tú, pléifimid leat conas a bheartaíonn tú do ghníomhaíocht mholta a sheachadadh agus athbhreithniú á dhéanamh agat ar an mbuiséad athbhreithnithe. Pléifimid coigeartú cuí ar do chostais rochtana do dhaoine faoi mhíchumas freisin.**Cén chaoi a n‑éilím mo chostais rochtana phearsanta do dhaoine faoi mhíchumas?**Má éiríonn le d’iarratas, tabharfaimid eolas duit maidir leis an gcaoi le do mhaoiniú a tharraingt anuas. Déantar costais rochtana phearsanta do dhaoine faoi mhíchumas a tharraingt anuas ar leithligh ó do chroímhaoiniú. B’fhéidir go n‑iarrfaí ort tuairisc ghairid a chomhlánú ar an gcaoi ar úsáid tú na cistí sin. |

|  |  |
| --- | --- |
| **Nóta i dtaobh tacaíocht chomhchineáil** | Má tá tú ag súil le tacaíocht chomhchineáil a fháil, is gá duit luach airgeadais a chur uirthi ionas go mbeidh an ranníocaíocht a dhéanann sí le fíorluach do thogra soiléir. Ba cheart duit caitheamh le tacaíocht chomhchineáil mar chaiteachas agus mar ioncam araon: pé méid a dhearbhaíonn tú ar thaobh an chaiteachais, ba cheart duit é a dhearbhú freisin ar thaobh an ioncaim.Ní féidir am a thugann na stiúrthóirí nó comhaltaí boird a chur san áireamh mar chostas comhchineáil. |

* 1. **Cad nach féidir leat iarratas a dhéanamh air?**

I measc na gcostas nach féidir leat cur isteach orthu, tá na cinn seo a leanas:

Mórcheannacháin chaipitiúla

Príomhchostais leanúnacha

Costais nach n‑oireann do chuspóir na scéime.

I measc na ngníomhaíochtaí nach féidir leat cur isteach orthu, tá na cinn seo a leanas:

Gníomhaíochtaí nach n‑oireann do chuspóir na scéime

Camchuairt agus scaipeadh saothar ealaíne thar lear

Gníomhaíochtaí a mbeadh sé níos iomchuí do chomhlacht maoinithe eile breithniú a dhéanamh orthu, e.g. gníomhaireachtaí Stáit eile amhail Cultúr Éireann, institiúidí tríú leibhéal, etc.

Gníomhaíochtaí a bhí ar siúl cheana féin nó a gcuirfear tús leo sula ndéanfar cinneadh faoi d’iarratas

Gníomhaíochtaí ag carthanais chláraithe chun airgead a bhailiú d’eagraíochtaí eile

Gníomhaíochtaí a bhfuil sé mar aidhm leo páirt a ghlacadh i gcomórtas

Gníomhaíochtaí chun brabús a dhéanamh

Gníomhaíochtaí a ndearna an Chomhairle Ealaíon measúnú orthu cheana féin, mura féidir leat a léiriú go ndearna tú an togra a fhorbairt ó chuir tú iarratas isteach cheana **nó** má mhol an Chomhairle Ealaíon duit go sonrach d’iarratas a atreorú chuig an dámhachtain seo. Cuimhnigh, áfach, nach ionann a leithéid de chomhairle agus léiriú go n‑éireoidh leis an iarratas.

* 1. **Cén t-ábhar tacaíochta nach mór duit a chur isteach le d’iarratas?**

Ciallaíonn ábhar tacaíochta ábhar **ar leith ó** d’fhoirm iarratais agus **sa bhreis air**. Cabhraíonn sé seo leis an duine a bhfuil measúnú á dhéanamh aige ar d’iarratas chun tuiscint níos soiléire a fháil ar do thogra. Léigh go han-chúramach an liosta seo a leanas den ábhar tacaíochta a theastaíonn, mar is é an chúis is mó a meastar iarratais a bheith neamh-incháilithe ná go dteiptear cloí leis seo.

Le bheith incháilithe le haghaidh measúnú i gcomhair maoiniú faoin Scéim um Thionscnaimh Chónaitheachta Idirnáisiúnta **caithfidh** tú an t-ábhar tacaíochta seo a leanas a chur isteach ar líne le d’fhoirm iarratais:

Buiséad mionsonraithe ar leithligh ina leagtar amach an t-ioncam agus an caiteachas beartaithe don chlár cónaitheachta beartaithe; ní mór é sin a chur isteach chomh maith leis an bhfaisnéis bhuiséid achomair atá san fhoirm iarratais. Is féidir an buiséad mionsonraithe a chur isteach trí do cháipéis bhuiséid féin **nó**, más fearr leat, trí úsáid a bhaint as teimpléad bhuiséad IRIS atá ar fáil le híoslódáil ó shuíomh gréasáin na Comhairle Ealaíon (féach an nasc thíos).

Meabhrán tuisceana (MT) comhlánaithe agus sínithe idir an t-iarratasóir agus na príomh-chomhpháirtithe (**caithfidh tú** an teimpléad MT a chuirtear ar fáil sa nasc thíos a úsáid).

**Tabhair faoi deara:** is féidir teimpléad bhuiséad IRIS agus teimpléad MT a íoslódáil anseo: <https://www.artscouncil.ie/Funds/International-Residency-Initiatives-Scheme/>

**Ábhar breise a bhíonn de dhíth i gcásanna áirithe**

* Má tá tú ag lorg costais rochtana bhreise phearsanta do dhaoine nó do rannpháirtithe faoi mhíchumas nó don lucht féachana faoi mhíchumas, cuir cáipéis san áireamh ina leagtar amach na costais sin, agus an chaoi ar thángthas orthu. Déan cinnte go gcuireann tú an méid breise san áireamh mar chuid de do bhuiséad.
* Má tá obair le hainmhithe i gceist le do thogra, ní mór duit cóip de do *Bheartas agus Nósanna Imeachta um Chosaint Ainmhithe* a chur ar fáil.

**Maidir le hiarratais a bhaineann le leanaí agus le daoine óga atá faoi bhun ocht mbliana déag d’aois**

Éilíonn an Chomhairle Ealaíon ar gach duine aonair agus ar gach eagraíocht a sholáthraíonn seirbhísí (mar shampla seirbhísí cultúrtha, áineasa, oideachais) do leanaí agus do dhaoine óga atá faoi bhun ocht mbliana déag d'aois beartais agus nósanna imeachta oiriúnacha um chosaint leanaí a chur i bhfeidhm. Agus iarratas á dhéanamh agat, **caithfidh** tú a chur in iúl i gcuid 1 den fhoirm iarratais cé acu a bhaineann do thogra leis an aoisghrúpa seo nó nach mbaineann.

Má fhreagraíonn tú 'Tá' ar an gceist seo san fhoirm iarratais agus má éiríonn le d'iarratas, beidh ort, mar choinníoll maoiniúcháin, a dheimhniú agus a léiriú go bhfuil beartais agus nósanna imeachta oiriúnacha um chosaint leanaí i bhfeidhm agat.

Má éiríonn leat, iarrfar ort Féin-iniúchadh Dearbhaithe Cáilíochta na Comhairle Ealaíon i dtaca le Cosaint agus Leas Leanaí a chomhlánú ar <https://childprotection.artscouncil.ie/>. Téigh chuig [www.tusla.ie](http://www.tusla.ie) le tuilleadh faisnéise a fháil maidir le Tús Áite do Leanaí.

Éileofar ort freisin do chuid sonraí a nuashonrú sa táb faisnéise faoin bpróifíl sa chuntas Seirbhísí ar Líne (gabh chuig an rannán chun do chuntas a nuashonrú chun sin a dhéanamh).

**Maidir le hiarratais a bhaineann le daoine fásta soghonta**

Agus iarratas á dhéanamh agat, **caithfidh** tú a chur in iúl i gcuid 1 den fhoirm iarratais an bhfuil obair le nó le haghaidh daoine soghonta mar chuid de do thogra nó nach bhfuil. Má chuireann tú tic sa bhosca Tá, cuireann tú in iúl go n-oibreoidh tú leis an gcohórt seo nó go gcuirfidh tú obair i láthair don gcohórt seo mar chuid de do thogra agus go n-aithníonn tú go bhfuil tú ar an eolas maidir leis an *mBeartas agus na Nósanna Imeachta Náisiúnta um Chosaint Daoine Soghonta atá i mBaol Mí-úsáide\** agus go gcloíonn tú leis (féach [anseo](https://www.hse.ie/eng/about/who/socialcare/safeguardingvulnerableadults/)).

**\*** **D’fhéadfadh sé go n-iarrfaí ort níos mó fianaise maidir le bheith ag cloí leis na beartais seo a chur ar fáil má éiríonn le d’iarratas.**

**Measfar nach bhfuil d’iarratas incháilithe mura gcuirfidh tú an t‑ábhar tacaíochta riachtanach isteach.**

### An fhormáid le haghaidh ábhar tacaíochta

Is gá gach ábhar tacaíochta don chlár maoinithe seo **a chur isteach ar líne.** Ní ghlacfar le hábhar tacaíochta i bhfoirm cruachóipe. Lean na treoirlínte seo le haghaidh na gcineálacha éagsúla ábhar tacaíochta.

Má bhíonn tuilleadh faisnéise uait faoi na formáidí is féidir leat a úsáid faoi choinne an ábhair tacaíochta is mian leat a uaslódáil mar chuid de d’iarratas, féach ar chuid **2.3** **Ullmhaigh aon ábhar tacaíochta atá riachtanach don iarratas**.

**Tabhair faoi deara:** is féidir úsáid a bhaint as naisc chuig ardáin sruthaithe le samplaí de shaothar a thabhairt. Ní mór ábhar tacaíochta neamhspleách amhail CVanna agus litreacha tacaíochta etc. a uaslódáil mar cháipéisí ar leith le d'iarratas.

##  Incháilitheacht

Measfar go bhfuil d’iarratas **neamh-incháilithe** agus ní chuirfear é chun cinn go dtí an chéad chéim eile den phróiseas má bhaineann aon cheann de na rudaí seo a leanas leis:

1. Chuir tú an t-iarratas isteach i ndiaidh an spriocdháta.
2. Ní sheolann tú isteach foirm iarratais chomhlánaithe trí Sheirbhísí Ar Líne (ní ghlacfar le foirm iarratais a cheanglaítear mar cháipéis tacaíochta).
3. Níor chomhlánaigh tú gach cuid den fhoirm iarratais a bhaineann le do thogra
4. Níl tú incháilithe iarratas a dhéanamh faoi na critéir a leagtar amach i gcuid 1.2 agus i gcuid 1.4 thuas.
5. Chuir tú isteach ar mhéid maoinithe atá níos mó ná an t‑uasmhéid a cheadaítear don dámhachtain ar a bhfuil iarratas á dhéanamh agat, faoi mar atá leagtha amach i gcuid 1.5 thuas (ach amháin nuair atá tú ag déanamh iarratas ar mhéid breise chun costais rochtana phearsanta nó costais rochtana do rannpháirtithe faoi mhíchumas a chlúdach).
6. Chuir tú iarratas isteach le haghaidh gníomhaíochta nó cuspóra nach féidir iarratas a dhéanamh ina leith faoi mar a leagtar amach i gcuid 1.6 thuas.
7. Níor chuir tú gach ceann de na hábhair thacaíochta riachtanacha mar a leagtar amach i gcuid 1.7 thuas ar fáil.
8. Tá d’iarratas níos oiriúnaí do chlár maoinithe eile a thairgeann an Chomhairle Ealaíon nó gníomhaireacht mhaoinithe eile (cuirfimid an deis maoinithe níos oiriúnaí in iúl duit sa chás seo).

**Tabhair faoi deara:** sa chás go meastar go bhfuil d’iarratas neamh-incháilithe, ní dhéanfar measúnú air agus beidh tú in ann iarratas a dhéanamh leis an togra céanna i mbabhtaí maoinithe sa todhchaí.

#  An bealach chun d’iarratas a dhéanamh

* 1. **Cláraigh le Seirbhísí ar Líne na Comhairle Ealaíon**

Ní mór gach iarratas a dhéanamh trí Sheirbhísí ar Líne na Comhairle Ealaíon; ní ghlacfar le hiarratais a dhéanfar ar bhealach ar bith eile (sa phost, ar facs nó ar ríomhphost).

Ní mór go mbeadh cuntas Seirbhísí ar Líne agat chun iarratas a dhéanamh. Mura bhfuil cuntas Seirbhísí ar Líne agat cheana féin, cláraigh do chuntas tríd an bhfoirm chlárúcháin a chomhlánú anseo: [https://onlineservices.artscouncil.ie/register.aspx?&lang=gd-ge](https://onlineservices.artscouncil.ie/register.aspx?&amp;amp;lang=gd-ge).

Laistigh de chúig lá oibre, seolfar ARN (Uimhir Thagartha Ealaíontóra) uathúil agus pasfhocal chugat trí ríomhphost, agus beidh tú in ann úsáid a bhaint astu chun logáil isteach ar na Seirbhísí ar Líne.

**Riachtanais maidir leis na Seirbhísí ar Líne a úsáid**

**Tabhair faoi deara:** caithfidh tú ríomhaire nó ríomhaire glúine a úsáid chun d’iarratas a chur isteach. Ní oibríonn ár láithreán gréasáin Seirbhísí ar Líne ar fhóin ná ar tháibléid.

Ní mór do do ríomhaire agus don bhrabhsálaí Idirlín na riachtanais seo a leanas a chomhlíonadh ionas go n-oibreoidh na Seirbhísí ar Líne duit:

|  |  |
| --- | --- |
| **PC** | * Córas oibriúcháin Windows 7 nó leagan níos déanaí de Windows
* Oibreoidh OLS leis na leaganacha is déanaí de gach brabhsálaí – e.g. Microsoft Edge, Google Chrome, Safari, Mozilla Firefox
 |
| **Mac** | * Mac OS X v10.5 Leopard nó leagan níos déanaí de chóras oibriúcháin Mac
* Oibreoidh OLS leis na leaganacha is déanaí de gach brabhsálaí – e.g. Microsoft Edge, Google Chrome, Safari, Mozilla Firefox
 |

**Tabhair faoi deara:** ní mór go mbeidh Microsoft Word (Deasc) nó OpenOffice Writer suiteáilte freisin chun an fhoirm iarratais féin a chomhlánú. Bogearra saor in aisce is ea OpenOffice Writer is féidir a íoslódáil anseo: <https://www.openoffice.org>.

**Úsáideoirí OpenOffice**

Féach ar ár bhfíseán *Using OpenOffice to download, complete and upload the application form* ag [https://www.youtube.com/watch?v=iT9XxgmgoEo](https://eur01.safelinks.protection.outlook.com/?url=https%3A%2F%2Fwww.youtube.com%2Fwatch%3Fv%3DiT9XxgmgoEo&data=04%7C01%7Cmaeve.giles%40artscouncil.ie%7Cafa307ec655549eaf30008d900000e9a%7C795081b8031247148b9b47a38385ea5e%7C0%7C0%7C637540822510970809%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C1000&sdata=N%2B1rk4Wdph%2Blz%2F65w8uLB3uVo66%2B%2Bj5xHydRj6aogZs%3D&reserved=0)

**Ní mór duit** OpenOffice Writer leagan 4.0.1 nó níos luaithe a úsáid. Nuair a úsáidtear leaganacha níos déanaí ná 4.0.1 de OpenOffice Writer athraíonn an chaoi a bhfeictear ár bhfoirmeacha iarratais nuair a chuirtear isteach trí Sheirbhísí ar Líne iad.

**Nótaí tábhachtacha d’úsáideoirí Apple Mac**

Tabhair faoi deara an chuid san fhíseán YouTube (ag 1 nóim. 20, tá an nasc ar fáil thuas) ina bpléitear leis an leagan 4.0.1 a íoslódáil ar ríomhairí Mac ar a mbeadh an córas oibriúcháin Mac OS Mojave nó leagan níos luaithe suiteáilte.

Ní féidir OpenOffice 4.0.1 a íoslódáil ar Mac ar a bhfuil an córas oibriúcháin MAC OS Catalina. Má tá an córas oibriúcháin seo nó leagan níos déanaí de suiteáilte ar do Mac, beidh ort leagan 4.1.9 de OpenOffice, nó leagan níos nuaí de, a íoslódáil agus a úsáid.

Mura féidir leat aon cheann de na riachtanais sin a chomhlíonadh nó mura dtuigeann tú iad, téigh i dteagmháil linn le comhairle a fháil chomh luath agus is féidir leat roimh an spriocdháta.

**Fág do dhóthain ama agat féin chun an t-iarratas a chomhlánú**

Ba cheart duit eolas a chur ar shuíomh gréasáin na Seirbhísí ar Líne tamall maith roimh an spriocdháta agus roimh duit iarratas a ullmhú. Is dócha go mbeidh an-chuid cuairteoirí ar an suíomh tráthnóna an spriocdháta. Ba cheart duit d’iarratas a ullmhú agus a chur isteach tamall maith roimh an spriocdháta.

D’fhéadfadh an t-am uaslódála a bheith i bhfad níos faide ná an t-am íoslódála. D’fhéadfadh sé go dtógfadh sé níos faide ná mar a cheapfá d’ábhar tacaíochta a uaslódáil.

**Tacaíocht theicniúil a fháil**

Má bhíonn tacaíocht theicniúil uait agus iarratas ar líne á dhéanamh agat, is féidir leat dul i dteagmháil leis an gComhairle Ealaíon ach ríomhphost a sheoladh chuig onlineservices@artscouncil.ie nó trí ghlaoch a chur ar 01 6180200/01 6180243. Molaimid duit aon deacrachtaí teicniúla a thuairisciú dúinn tamall maith roimh an spriocdháta. Tabhair uimhir ghutháin agus déan cinnte go bhfuil tú ar fáil chun glaoch uainn a fhreagairt.

Déileálaimid le fiosruithe ar bhonn tús freastail ar an gceann is túisce.

Cuimhnigh go ndéantar anrud glaonna ag druidim leis an spriocdháta agus go mb’fhéidir nach réiteofar glaonna i dtaobh tacaíocht theicniúil a gheofar tar éis a 2.00 p.m. ar lá an spriocdháta.

* 1. **Líon isteach an fhoirm iarratais**

Mura bhfuil sé seo déanta agat cheana féin, íoslódáil an fhoirm iarratais don dámhachtain ar mian leat iarratas a dhéanamh uirthi. Is cáipéis Microsoft Word (Deisce)/OpenOffice Writer í an fhoirm iarratais, a chomhlánóidh tú as líne (ar do ríomhaire féin). Tugtar treoir ar an bhfoirm iarratais maidir le conas gach cuid den fhoirm a líonadh isteach.

**Tabhair faoi deara:** tá an fhoirm iarratais leagtha amach chun go mbeidh an Chomhairle Ealaíon in ann faisnéis a bhaint uaithi chun críocha measúnaithe. Tá sé **thar a bheith tábhachtach** go mbeidh freagraí clóscríofa sna boscaí liatha ar an bhfoirm, agus nach mbainfear iad agus/nó nach mbeidh rud ar bith clóscríofa lasmuigh díobh. Má dhéanann tú é sin, beidh fadhbanna ann agus d’fhoirm á huaslódáil.

* 1. **Ullmhaigh aon ábhar tacaíochta atá riachtanach don iarratas**

Ní mór duit ábhar tacaíochta a chur isteach le d’iarratas. Mar shampla, d’fhéadfadh go mbeadh CV nó samplaí de shaothar reatha de do chuid i gceist leis seo – e.g. téacs, físeán, íomhánna nó taifeadtaí fuaime (féach ar chuid **1.7 Cén t-ábhar tacaíochta nach mór duit a chur isteach le d’iarratas?**).

Ní mór duit an t-ábhar tacaíochta uile den sórt sin a chur isteach ar líne – ba cheart duit, más gá, ábhar a scanadh nó a shábháil i bhformáid leictreonach.

**Na formáidí comhaid a nglactar leo**

Liostaítear sa tábla seo a leanas formáidí comhaid do d’ábhar tacaíochta.

|  |  |
| --- | --- |
| **Cineál comhaid** | **Iarmhír comhadainm** |
| téacschomhaid  | .rtf/.doc/.docx/.txt |
| comhaid íomhá  | .jpg/.gif/.tiff/.png |
| comhaid fuaime  | .wav/.mp3/.m4a |
| comhaid físe  | .avi/.mov/.mp4 |
| scarbhileoga  | .xls/.xlsx |
| Comhaid PDF Adobe | .pdf |

Ar mhaithe le háisiúlacht, bailigh le chéile na comhaid go léir a theastóidh uait in áit inrochtana ar do ríomhaire.

**Naisc URL a chur isteach**

**Tabhair faoi deara:** is féidir úsáid a bhaint as naisc chuig ardáin sruthaithe le samplaí de shaothar a thabhairt. Ní mór ábhar tacaíochta neamhspleách amhail CVanna agus litreacha tacaíochta srl. a uaslódáil mar dhoiciméid aonair le d'iarratas.

In áit d’ábhar a uaslódáil go díreach, féadfaidh tú naisc a chur ar fáil chuig ábhar atá á óstáil ar ardáin sruthaithe nach gcuireann teorainn ar rochtain trí shíntiús airgeadais. Chun é sin a dhéanamh, cóipeáil an URL (seoladh iomlán an tsuímh ar a bhfuil d’ábhar á óstáil) isteach i gcáipéis Microsoft Word (Deisce) nó OpenOffice Writer nó cáipéis PDF agus uaslódáil é mar cháipéis tacaíochta ina bhfuil nasc gréasáin.

“Cé nach liosta iomlán é seo, ba shamplaí d’ardáin chomhroinnte inghlactha iad YouTube, Vimeo, SoundCloud, Bandcamp.

Tabhair faoi deara nach nglacfaimid le naisc chuig na foinsí seo a leanas:

Suíomhanna comhroinnte comhad – e.g. Google Drive, OneDrive

Ardáin na meán sóisialta – e.g. Meta, Instagram

Do láithreán gréasáin pearsanta féin.

**Tabhair faoi deara:** ní bhreathnóidh na measúnóirí ach amháin ar naisc URL a chuireann tú ar fáil. Tá sé tábhachtach go ndéanfaidh tú cinnte go n‑oibríonn gach nasc sa doiciméad **agus** go dtugann na naisc an breathnóir chuig an bhfoinse cheart ionas go mbeidh an breathnóir in ann rochtain a fháil ar d’ábhar tacaíochta agus breathnú air.

Ná marcáil d’ábhar mar ‘príobháideach’ mar nach mbeidh sé ar fáil lena mheasúnú. Athraigh na socruithe ar d’fhíseán go ‘neamhliostaithe’ más rud é nár mhaith leat go mbeadh an pobal in ann féachaint ar ábhar tacaíochta an iarratais ar do chainéal YouTube.

**Comhaid a ainmniú go cuí**

Maidir le gach comhad a bhfuil sé ar intinn agat é a uaslódáil, tabhair comhadainm air a léiríonn go soiléir cad atá ann nó cad a léirítear leis – i.e. mar shampla ba cheart go mbeadh sé soiléir ó ainm an chomhaid cibé an CV, téacs samplach nó léirmheas ar shaothar roimhe seo atá sa cháipéis.

Cuir cáipéisí tacaíochta isteach i gcomhaid ar leith atá ainmnithe go cuí.

|  |  |
| --- | --- |
| **Ainmneacha maithe le tabhairt ar chomhaid i gcás iarratasóra darb ainm Jack Russell** | russelljack iarratas ar Thionscadal Ailtireachta.docrusselljack gearrthóg taibhithe.mp4russelljack Tionscadal ailtireachta teimpléad buiséid babhta 2.xlsrusselljack nasc youtube.doc |

Is é **40 MB** an t-uasmhéid iomlán maidir leis an ábhar tacaíochta ar fad a uaslódáiltear le hiarratas amháin.

**Tabhair faoi deara:** carachtair nach gceadaítear in ainmneacha comhaid: " \* : < >? / \

* 1. **Iarratas a dhéanamh ar líne**

Chun d’iarratas a chur isteach ar líne, ní mór duit dul trí cheithre phríomhchéim. Cliceáil ar **Sábháil dréacht** ag deireadh gach céime. Is féidir leat teacht ar ais chuig d’iarratas agus é a athbhreithniú tráth ar bith sula gcuirfidh tú isteach ar deireadh é.

* + 1. **Roghnaigh clár maoinithe agus íoslódáil foirm iarratais**

Chun tús a chur le hiarratas nua, cliceáil ar an gcnaipe **Déan iarratas** ar do leathanach baile, agus lean na leideanna chun an clár cuí maoinithe a roghnú agus chun uimhir uathúil thagartha a thabhairt do d’iarratas, trína n-aithneofar é. Ag an gcéim seo, is féidir leat an fhoirm iarratais a íoslódáil freisin (mura bhfuil sé sin déanta agat cheana féin).

* + 1. **Iarr méid an mhaoinithe**

Ag an gcéim seo, sonraigh an caiteachas agus an t-ioncam a bhaineann le do thogra, agus méid an mhaoinithe atá á iarraidh agat. Ba cheart gurb ionann **an Méid atá á iarraidh** agus **Caiteachas iomlán** lúide **Ioncam iomlán**. Ba cheart go mbeadh na figiúirí deiridh a iontrálann tú anseo díreach cosúil leo siúd a iontrálann tú i gcuid 3 den fhoirm iarratais agus i do bhuiséad mionsonraithe.

* + 1. **Uaslódáil an fhoirm iarratais agus an t-ábhar tacaíochta**

Lean na leideanna chun d’fhoirm iarratais atá comhlánaithe agat a uaslódáil, mar aon le buiséad mionsonraithe, CVanna agus aon ábhar tacaíochta riachtanach eile (féach ar chuid **1.7 Cén t-ábhar tacaíochta nach mór duit a chur isteach le d’iarratas?**). Ní gá duit gach rud a uaslódáil ag an am céanna. Is féidir leat d’iarratas a shábháil mar dhréacht, agus teacht ar ais chuige níos déanaí.

**Tabhair faoi deara::** má tá d’fhoirm iarratais curtha i gcrích agat mar chomhad **.docx,** agus má tú muiníneach go bhfuil d’fhoirm iarratais líonta isteach i gceart (lena n-áirítear clóscríobh laistigh de na réimsí liatha) ach go léiríonn na seirbhísí ar líne teachtaireacht a deir nach féidir an fhoirm a uaslódáil, déan iarracht í a shábháil mar chomhaid **.doc** agus í a uaslódáil arís.

* + 1. **Seol an t-iarratas**

Nuair a bheidh tú sásta go bhfuil gach rud atá de dhíth chun tacú le d’iarratas uaslódáilte agat agus tic curtha leis an dearbhú agat, cliceáil **Cuir isteach**.

Ní féidir an t‑iarratas a athrú tar éis é a chur isteach. Ná cuir an t‑iarratas isteach go dtí go mbeidh tú iomlán sásta leis.

Ba cheart go bhfaighfeá dhá ríomhphost. Eiseofar an chéad cheann láithreach bonn nuair a gheobhaidh an Chomhairle Ealaíon d’iarratas. D’fhéadfá an dara ceann a fháil cúpla nóiméad ina dhiaidh sin agus d’uimhir iarratais ann, a úsáidfear i ngach comhfhreagras a bhaineann leis an iarratas seo. **Tabhair faoi deara**: tá sé tábhachtach go rachfá i dteagmháil le onlineservices@artscouncil.ie **mura bhfaigheann tú** an dara ríomhphost deimhnithe ina mbeidh an uimhir iarratais.

# An chaoi a ndéanaimid measúnú ar d’iarratas

* 1. **Forbhreathnú**

Déanann an Chomhairle Ealaíon gach iarratas a mheas, tugann sí breith orthu agus cuireann sí a breith in iúl do na hiarratasóirí de réir na nósanna imeachta atá leagtha síos. Is é an aidhm atá ann a chinntiú go bhfuil córas cothrom trédhearcach ann maidir le dámhachtainí a bhronnadh.

* 1. **An próiseas measúnaithe**

Déanann an Chomhairle Ealaíon gach iarratas a fhaightear a phróiseáil mar seo a leanas:

1. Seiceáiltear incháilitheacht d’iarratais – cuirtear gach iarratas incháilithe ar aghaidh chuig an gcéim mheasúnaithe.
2. Déanann comhairleoir(í) agus/nó an fhoireann measúnú ar an iarratas.
3. Molann comhairleoir(í) agus/nó an fhoireann ar cheart iarratas a chur ar an ngearrliosta nó nár cheart.
4. Déanann an painéal piaraí athbhreithniú ar na hiarratais go léir ar an ngearrliosta agus ar an ábhar gaolmhar, ansin tugann sé scóir agus déantar cinntí.
5. Cuirtear na cinntí in iúl do na hiarratasóirí i scríbhinn.
6. Déanann an Chomhairle nóta de na cinntí.
	1. **Critéir chun iarratais a mheasúnú**

Déanfar measúnú ar fhoirmeacha iarratais agus ar ábhar tacaíochta agus tabharfar scór dóibh i gcoinne na dtrí chritéar seo a leanas:

1. **Caighdeán agus oiriúnacht an togra**
* Cuntas teiste ar an eagraíocht atá ag déanamh iarratais agus ar na comhpháirtithe uile atá bainteach leis.
* Caighdeán na rannpháirtíochta le healaíontóirí, le cleachtóirí ealaíon agus leis an bpobal
* Comhleanúnachas na ngníomhaíochtaí i dtaca leis na móraidhmeanna ealaíonta.
1. **A mhéid is a chomhlíonann an togra cuspóir na dámhachtana**
* An leibhéal rannpháirtíochta cómhalairt agus cothromaíocht na hinfheistíochta idir na comhpháirtithe
* Caighdeán na dtacaíochtaí a ofráiltear d’ealaíontóirí agus/nó do chleachtóirí ealaíon
* Inniúlacht rannpháirtíocht ghníomhach a chumasú le healaíontóirí, pobail agus lucht féachana nua agus éagsúil, agus/nó
* In ann tógáil ar dheiseanna nua, agus/nó
* Tionchar is dócha a bheidh ann sa ghearrthéarma, sa mheántéarma agus san fhadtéarma.
1. **Indéantacht an togra**
* Inniúlacht an togra a sheachadadh i dtéarmaí pleanála oibríochtúla
* Caighdeán na rannpháirtíochta cómhalairt idir comhpháirtithe
* Leibhéal acmhainní ar fáil maidir le cláir
* An fhaisnéis airgeadais a cuireadh ar fáil.
	1. **Painéil phiaraí**

Is é cuspóir chruinnithe an phainéil piaraí ná éagsúlacht tuairimí saineolacha a cheadú chun faisnéis a chur ar fáil don phróiseas cinnteoireachta. De ghnáth cuimsíonn painéil phiaraí triúr moltóirí seachtracha ar a laghad a bhfuil saineolas ábhartha acu ar an bhfoirm ealaíne agus/nó ar an gcleachtas ealaíon.

Bíonn comhalta de chuid na Comhairle Ealaíon i gceannas ar gach cruinniú de ghnáth agus gníomhaíonn an comhalta sin mar chathaoirleach gan ceart vótála. Freastalaíonn comhairleoirí agus foireann na Comhairle Ealaíon ar na cruinnithe de réir mar is gá, agus bíonn na daoine a raibh baint acu le measúnú tosaigh na n-iarratas ar fáil chun faisnéis a sholáthar, de réir mar is gá. Beidh rochtain ag lucht an phainéil ar gach iarratas ar an ngearrliosta agus ar an ábhar gaolmhar go léir lá roimh an gcruinniú, tráth a ndéanann siad na hiarratais ar an ngearrliosta a athbhreithniú, a phlé agus a scóráil. Ina dhiaidh sin, déantar iarratais a rangú de réir scóir. Mar thoradh ar an gcomhthéacs iomaíoch agus ar an mbuiséad ar fáil, is dóigh nach mbeidh an Chomhairle Ealaíon in ann a mhaoiniú ach líon beag de na hiarratais a gheofar.

* 1. **Próiseas Scórála**

Iarrtar ar an bpainéal na hiarratais a scóráil de réir an chórais seo a leanas:

* **A – Caithfear a Mhaoiniú** (10 bpointe):dar leis an gcomhalta painéil gur comhlíonadh na critéir go léir san iarratas le haghaidh na dámhachtana agus go bhfuil maoiniú tuillte aige ar an mbonn sin, an méid atá á iarraidh más féidir.
* **B – Ba Chóir a Mhaoiniú** (8 bpointe): dar leis an gcomhalta painéil gur comhlíonadh na critéir san iarratas an oiread sin go bhfuil maoiniú tuillte aige má tá acmhainní ar fáil.
* **C – D’fhéadfaí a Mhaoiniú** (5 phointe):dar leis an gcomhalta painéil gur comhlíonadh na critéir san iarratas, ach ní an oiread sin leis na hiarratais eile ó thaobh iomaíochta de.
* **D – Ní Tosaíocht É** (2 phointe): dar leis an gcomhalta painéil nár comhlíonadh na critéir san iarratas an oiread sin go bhfuil maoiniú tuillte aige.
	1. **Dearbhú leasa**

D’fhonn cothroime agus cothromas sa chinnteoireacht a chinntiú, ní mór do chomhaltaí painéil leas a dhearbhú má tá dlúthcheangal pearsanta nó gairmiúil acu le hiarratasóir nó má tá baint acu ar shlí ar bith leis an iarratas. Féadann ‘leas’ a bheith ina ‘leas airgid’ nó ina ‘leas neamhairgid’ (e.g. gaol muintire, comhpháirtíochtaí pearsanta, nó comhpháirtíochtaí gnó idir fhoirmiúil agus neamhfhoirmiúil, etc.)

Ní mór an leas a dhearbhú a luaithe agus is eol don chomhalta painéil é a bheith ann. D’fhéadfadh sé sin tarlú ag an bpointe nuair a iarrtar air/uirthi suí ar an bpainéal (más eol an ‘leas’ ag an bpointe sin) nó tar éis liosta na n-iarratasóirí a fháil. I gcás go ndearbhaítear leas, ní bhfaighidh an comhalta painéil sin páipéir a bhaineann leis an iarratas sin agus beidh air nó uirthi an seomra a fhágáil nuair a bhíonn an t-iarratas ar leith á athbhreithniú. Nuair a thagann an cás sin aníos, vótálfaidh an Cathaoirleach in ionad an chomhalta painéil.

I roinnt cásanna, d’fhéadfadh sé nach n-aithneodh comhalta painéil go bhfuil coinbhleacht leasa ann go dtí go bhfaigheann agus go ndéanann sé/sí athbhreithniú ar na páipéir phainéil. I gcásanna den sórt sin ní mór don chomhalta painéil ball foirne den Chomhairle Ealaíon nó Cathaoirleach an phainéil a chur ar an eolas chomh luath agus a thuigeann siad go bhféadfadh coinbhleacht leasa a bheith i gceist.

Sa chás go gcuireann beirt ón bpainéal in iúl go bhfuil coinbhleacht leasa acu i leith aon iarratais amháin, beidh an cathaoirleach páirteach mar chuid den phróiseas cinnteoireachta i gcás an iarratais shonraigh sin.

Má tá coinbhleacht leasa ag Cathaoirleach ainmnithe an phainéil, ní mór dóibh é sin a dhearbhú a luaithe agus is eol dóibh go bhfuil a leithéid ann agus an fógra sin a thabhairt i scríbhinn roimh an gcruinniú. Sa chás sin, beidh an Ceann Foirne mar chathaoirleach ar an bplé a dhéanfar maidir leis an iarratas a bhfuil coinbhleacht leasa i gceist leis.

* 1. **Toradh na n-iarratas**

Cuirtear gach iarratasóir ar an eolas i scríbhinn maidir le toradh a n-iarratas.

Cuirfear ríomhphost chugat mura gcuirtear d’iarratas ar ghearrliosta. Má chuirtear d’iarratas ar ghearrliosta, déanfaidh an coiste athbhreithniú air.

Má éiríonn le d’iarratas, cuirfear litir thairisceana chugat ina sonrófar méid an mhaoinithe a bhronnfar ort agus téarmaí agus coinníollacha na dámhachtana. Inseofar duit freisin conas do dhámhachtain a tharraingt anuas.

Faigheann an Chomhairle Ealaíon líon mór iarratas, agus bíonn an t-éileamh ar mhaoiniú i gcónaí níos mó ná na hacmhainní a bhíonn ar fáil. Mura n-éireoidh le d’iarratas, is féidir leat aiseolas a iarraidh ar fhoireann na Comhairle Ealaíon. Níl aon ghealltanas ann go mbronnfar dámhachtain mar gheall ar incháilitheacht agus ar chomhlíonadh nósanna imeachta iarratais amháin.

Níl iarratasóirí nach n-éireoidh leo incháilithe chun iarratas a dhéanamh ar dhámhachtain eile de chuid na Comhairle Ealaíon le tabhairt faoin ngníomhaíocht chéanna. Más dóigh leis an gComhairle Ealaíon go mbeadh an ghníomhaíocht atá beartaithe níos feiliúnaí do chlár dámhachtana eile is féidir eisceacht a dhéanamh. I gcás dá leithéid, cuirfear é sin in iúl duit i scríbhinn.

* 1. **Achomhairc**

Is féidir le hiarratasóirí cinneadh maoinithe a achomharc má mheasann siad gur sáraíodh nósanna imeachta foilsithe na Comhairle Ealaíon, nó gur cuireadh i bhfeidhm go héagórach iad nó nár cloíodh leo. Má mheasann tú nár cloíodh le nósanna imeachta na Comhairle Ealaíon, breathnaigh ar an bpróiseas achomhairc ar <https://www.artscouncil.ie/ga/Maoiniu/Achomhairc/>, nó téigh i dteagmháil leis an gComhairle Ealaíon le haghaidh cóip den bhileog faisnéise faoin bpróiseas achomhairc.

1. Tugann an Chomhairle Ealaíon sainmhíniú ar rannpháirtithe mar iad siúd a chuireann iad féin in iúl go cruthaitheach trí pháirt a ghlacadh i ngníomhaíochtaí ealaíonta. [↑](#footnote-ref-1)